Mitropolitul Ardealului, ÎPS Laurențiu Streza atrage atenția asupra unui fenomen răspândit în țară: închinarea la fotografiile unor personalități care nu sunt declarate sfinte de către Biserică. În cadrul unei emisiuni TSTV, ÎPS Laurențiu Streza a declarat că în cazul lui Arsenie Boca, acesta poate deveni sfânt, fiind și înființată o comisie în acest sens, însă până atunci, comerțul cu fotografiile părintelui este unul ”deșănțat” ”Suntem total împotriva comerțului deșănțat. E o blasfemie să dai fotografia unei personalități care are șansa să ajungă în icoană. E diferență între icoană și fotografie. Noi l-am canonizat pe Sfântul Andrei. Puteam să pun tabloul lui, să-i pun o aureolă și să spun că-i icoana lui. Nu, domnule. Imaginea e transfigurată. Icoana e imaginea sfințită. Asta o face artistul, pictorul, după canonul iconografic, ținând cont de acele trăsături trecute în canonizare: viața de sfințenie, ortodoxia credinței, asceza. Nu pui unul să se vadă frumusețea fizică, ci frumusețea spirituală”, a declarat ÎPS Laurențiu la TSTV.

Mihai Viteazu a ratat șansa de a deveni sfânt

Mitropolitul Ardealului spune că sunt șanse ca Arsenie Boca să devină sfânt, însă asta se va face după studierea vieții sale de către o comisie. ”Sunt președintele comisiei sinodale liturgice, didactice și de canonizare a sfinților. Noi avem personalități care au trăit asemenea nouă și noi, studiindu-le viața, suntem obligați să-i trecem în canonul sfinților. A început de o lună de zile o comisie specială Mitropoliei Ardealului care va cerceta toată viața și activitatea părintelui și mai ales consecințele acestei pietăți. Nu Biserica provoacă produce declanșează procesul, ci poporul”, a spus Mitropolitul. Există însă posibilitatea ca Arsenie Boca să nu ajungă însă sfânt. ”Comisia va studia pentru canonizare, dar se poate ajunge la canonizare sau nu. Comisia a studiat și viața lui Mihai Viteazu și a ajuns la concluzia că nu poate fi canonizat. Dar nu înseamnă că Dumnezeu diminuează starea de fericire a lui Mihai Viteazu sau a altuia care nu va fi canonizat”, a mai pus ÎPS Laurențiu.

https://youtu.be/zIddc9S_3WM?t=35m5s

Sursa foto: www.romaniatv.net